Tirsdag formiddag truede en muskuløs, tatoveret mand en kvinde med et oversavet jagtgevær. Nu beder politiet om hjælp fra offentligheden.

Kvinden observerede tirsdag formiddag i Nørresundby en parkeret Toyota Carina, hun vidste var stjålet. Hun henvendte sig derfor til den mand der sad i bilen, og bad ham om at forlade den. Manden svarede igen ved at true hende med et oversavet jagtgevær. Kvinden har været i stand til at give politiet et meget fyldigt signalement af manden, der har et meget karakteristisk udseende med tatoveringer og hanekam. Han beskrives som: 25-30 år, 185 centimeter høj, meget muskuløs og som sagt med hanekam. Manden er af udenlandsk herkomst. Han er stærkt tatoveret, blandt andet med en tatovering op ad halsen og en skorpion på hånden. Desuden har han en ørering med en hvid sten i det højre øre. Bilen gerningsmanden kørte i er en mellemgrå Toyota Carina fra 1995 med registreringsnummeret UR 53 970. Oplysninger i sagen kan gives til Nordjyllands Politi på telefon 114.